**Fogvatartotti jogérvényesítés a büntetés-végrehajtásban című kurzus**

**Limit: 20 fő**

**Előkövetelmény: Be. II.**

1. **A kurzus célja**
* A hallgatók megismerkedjenek a fogva tartás alatt érvényesülő emberi jogokkal, a jogok védelmére vonatkozó hazai és nemzetközi jogintézményekkel és sztenderdekkel, valamint az Emberi Jogok Európai Bíróságának (EJEB) eljárásával.
* A hallgatók gyakorlati ismereteket szerezzenek a fogvatartottak emberi jogai érvényesítésének lehetőségeiről, eszközeiről és módszereiről ügyvédek segítségével.
* A hallgatók össze tudják kapcsolni a már meglévő jogi ismereteiket az órán megszerzett tudással, különösen a közösen elemzett jogesetek keretében, az órán és korábbi tanulmányaikban megszerzett elméleti tudásukat az órán kialakított gyakorlati helyzetben alkalmazzák.
* Alakuljon ki a hallgatókban
	+ érdeklődés a büntetés-végrehajtási joggal és az alapjogvédelemmel kapcsolatban;
	+ készség a kritikai gondolkodásra mind társadalmi problémákkal, mind konkrét jogi kérdésekkel összefüggésben;
	+ érzékenység az emberi jogok iránt;
	+ érdeklődés az EJEB előtt folyó eljárások iránt és az önfejlesztésre való igény az EJEB esetjogával kapcsolatban.
1. **Tananyag és módszertan**
* Az órákat 4 gyakorlott előadó tartja: büntető igazságszolgálatatással hosszú évek óta foglalkozó szakértők.
* A kurzuson ~~a~~ létszám limitálásának célja, hogy a hallgatókra kellő egyéni figyelem jusson a gyakorlati órákon is.
* Az összes gyakorlati órát ügyvéd tartja meg.
* A kurzus koncepciója, hogy az elméleti megalapozást követően a hallgatók a Magyar Helsinki Bizottság (MHB) Emberi Jogi Tanácsadó Irodájának ügyein és a FECSKE (Fogvatartottakat és Családjukat Képviselő Csoport) tapasztalatain keresztül, gyakorló ügyvédek segítségével ismerkedjenek meg a hazai és nemzetközi joggyakorlattal.
* A kurzus elméleti háttere:
	+ 2013. évi CCXL. törvény a büntetések, az intézkedések, egyes kényszerintézkedések és a szabálysértési elzárás végrehajtásáról (Bv.tv.) letartóztatás és szabadságvesztés végrehajtására vonatkozó rendelkezései;
	+ 2017. évi XC. törvény a büntetőeljárásról (Be.) letartóztatásra vonatkozó rendelkezései;
	+ 16/2014. (XII. 19.) IM rendelet letartóztatás és szabadságvesztés végrehajtására vonatkozó rendelkezései;
	+ az Emberi Jogok Európai Bíróságának Eljárási Szabályzata;
	+ az Emberi Jogok Európai Egyezményének (EJEE) 2., 3., 5. 6. és 8. cikke és a kapcsolódó esetjog.
* Az elméleti órák is interaktív formában zajlanak, az előadók a való életből vett példákkal és változatos esetjoggal szemléltetik az elhangzottakat.
* A hallgatók minél aktívabb részvételét biztosítják az egyéni és csoportos feladatok, a perszimulációk, a szorgalmi házi feladat, az ajánlott irodalmak (és filmek).
* A kurzus során három fogvatartotti ügyet dolgoznak fel a hallgatók és ügyvédek: egy hivatalos eljárásban elkövetett bántalmazást, egy temetésen való részvétellel kapcsolatos jogsérelmet és egy jogellenes letartóztatást.
1. **A kurzus menete**

|  |  |  |
| --- | --- | --- |
| **Óra száma** | **Óra témája** | **Tananyag, feladatok** |
| 1.03. 02. | Ismerkedés, bevezető | A kurzus céljának megismertetése a hallgatókkal; a félév menetének, a követelményeknek a bemutatása; hallgatók bemutatkozása; a MHB és a FECSKE munkájának bemutatása. A hallgatók motivációjának, érdeklődésének, tudásszintjének és elvárásainak felmérése, egyeztetése a kurzus céljaival. |
| 2.03. 09. | Jogérvényesítés az Emberi Jogok Európai Bírósága előtt (elméleti óra) | Az EJEB létrejötte, szerepe; az EJEB előtt folyó eljárás menete; a döntések végrehajtása. Esettanulmány: a büntetés-végrehajtási intézetek túlzsúfoltsága Magyarországon mint strukturális probléma és egyéni jogsérelem; a *Varga és mások kontra Magyarország* ügy az EJEB előtt; problémák a döntés végrehajtása körül; a magyar büntetés-végrehajtás aktuális helyzete.  |
| 3.03. 16. | Az Emberi Jogok Európai Bíróságának esetjoga az EJEE egyes cikkei kapcsán (elméleti óra) | Az EJEE, azon belül részletesebben, releváns esetjoggal bemutatva a 2. cikk (élethez való jog), 3. cikk (kínzás tilalma), 5. cikk (szabadsághoz és biztonsághoz való jog), 6. cikk (tisztességes eljáráshoz való jog), 8. cikk (magán és családi élet tiszteletben tartásához való jog). |

|  |  |  |
| --- | --- | --- |
| 4.03. 23. | Beadványírási ismeretek és gyakorlati feladat – bántalmazás hivatalos eljárásban – 3. cikk sérelme (gyakorlati óra) | Ügyvédi tanácsok beadványíráshoz; ügyféllel és hatóságokkal való kommunikáció a gyakorlatban. 3. cikkes ügy: az ügyet ügyvédek ismertetik szerepjátékos formában (tipikus ügyvédi konzultáció), majd a csoport együtt megnéz egy videofelvételt, amin az őrök csoportosan bántalmaznak egy fogvatartottat. A látottak megbeszélése, jogilag releváns mozzanatok összegyűjtése, rendszerezése együtt. Házi feladat: minden hallgató egyénileg megírja a feljelentést, mint a sértett ügyvédje. Határidő: következő óra előtt két nappal. |
| 5.03. 30. | 3. cikkes ügy megbeszélése és a temetésre kiszállítás ügy – 8. cikk sérelme (gyakorlati óra) | A hallgatók által megírt feljelentésekkel kapcsolatos csoportos visszajelzés. 8. cikkes ügy: a hallgatók egy ügyvédnek címzett levélből ismerik meg a fogvatartotti panaszt, miszerint az ügyfelet nem szállították ki közeli hozzátartozóinak a temetésére egymás után két alkalommal. Temetésre kiszállítás hazai szabályozása – közös keresés a jogtárban; az EJEE 8. cikk bemutatása; az ügy anonimizált dokumentumainak átnézése. |
| 6.04. 13. | 8. cikkes ügyben EJEB-kérelem vázlatának elkészítése közösen (gyakorlati óra) | Kérelmi űrlap átnézése, kitöltésének menete; EJEB-esetjog keresése; a konkrét ügyben a jogilag releváns információk összegyűjtése közösen, vázlat készítése a kérelemhez. Házi feladat: a hallgatók csoportosan megírják a kérelmet, határidő: következő óra előtt két nappal. |
| 7.04. 20. | Az EJEB előtti eljárás menetének ismétlése és perszimuláció (gyakorlati óra) | EJEB-eljárás ismétlése interaktív formában. Perszimuláció (részben eltér a valódi eljárástól): a hallgatók előadják szóban az általuk írt kérelmeket; ügyvéd ismerteti az ellenérdekű fél, azaz a Kormány álláspontját; a hallgatók erre reagálhatnak; bíróság kérdéseket tesz fel a felekhez; ítélethirdetés; a hallgatók, majd az MHB ügyvédei által írt és ténylegesen benyújtott kérelmek közös elemzése. |
| 8.04. 27. | Letartóztatási ügy bemutatása – 5. cikk sérelme (gyakorlati óra) | 5. cikkes ügy: a hallgatók egy ügyvédnek címzett levélből ismerik meg a fogvatartotti panaszt, miszerint az ügyfél több mint két éve van letartóztatásban csalás miatt, aki ritka és nagyon súlyos betegségben szenved, az intézet nem tudja a megfelelő ellátást biztosítani. Letartóztatás jogi hátterének átbeszélése – közös keresés a jogtárban; az EJEE 5. cikk bemutatása és 3. cikk ismétlése; az ügy anonimizált dokumentumainak átnézése. |
| 9.05. 04. | 5. cikkes ügyben EJEB kérelem vázlatának elkészítése közösen (gyakorlati óra) | Kérelmi űrlap kitöltésének menete (ismétlés); a konkrét ügyben a jogilag releváns információk összegyűjtése közösen, vázlat készítése a kérelemhez. Házi feladat: a hallgatók csoportosan megírják a kérelmet, határidő: következő óra előtt két nappal. |
| 10.05. 11. | Perszimuláció (gyakorlati óra) | A hallgatók előadják szóban az általuk írt kérelmeket; ügyvéd ismerteti az ellenérdekű fél, azaz a Kormány álláspontját; a hallgatók erre reagálhatnak; bíróság kérdéseket tesz fel a felekhez; ítélethirdetés; a hallgatók, majd az MHB ügyvédei által írt és beadott eredeti kérelmek közös elemzése. |
| 11.05. 18.  | Filmnézés és beszélgetés a fogvatartottak kapcsolattartásáról | A FECSKE-kisfilmek megnézése és beszélgetés a fogvatartottak kapcsolattartásának formáiról, az ezzel kapcsolatos jogi kérdésekről és gyakorlati problémákról, emberi és társadalmi aspektusokról. |
| 12.05. 25. | Visszajelzések | Személyes visszajelzés a hallgatóknak; a hallgatók visszajelzései a kurzusról, kérdőív kitöltése, szóbeli visszajelzések. |

1. **Értékelés**

A kurzus végén a hallgatók gyakorlati érdemjegyet kapnak.

Emellett minden hallgató külön szóbeli, személyre szabott visszajelzést is kap egy-egy oktatótól a féléves munkájára. Az oktatók a hallgatóknak kijavítják a házi feladatát, megfigyelik az órai munkáját és személyes visszajelzést adnak.

A hallgatói értékelés szempontjai:

* hogyan teljesítette a hallgató a feljelentés írása házi feladatot;
* perszimuláción való részvétel;
* órai aktivitás;
* szorgalmi házi feladat készítése;
* órai jelenlét.